Oficiālais Vēstnesis L 285 , 10/11/2000 Lpp. 0024 - 0025



Komisijas lēmums (2000. gada 8. novembris) par Uzņēmumu politikas grupas izveidošanu (paziņots ar dokumenta Nr. C(2000) 3089) (2000/690/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, tā kā: (1) Ar Eiropas Kopienas dibināšanas līguma 157. pantu Kopienai un dalībvalstīm ir uzticēts uzdevums nodrošināt Kopienas rūpniecības konkurētspējai nepieciešamo priekšnoteikumu pastāvēšanu. (2) Racionalizācijas labad un tādēļ, lai sekmētu Komisijas darbu attiecībā uz labu praksi un saskaņošanu dalībvalstīs, kā noteikts Komisijas paziņojumā "Uzņēmumu politikas izaicinājumi uz zinātnes atziņām balstītā ekonomikā" [1], Komisijai nepieciešama apsvēršanas, diskusiju un konsultāciju struktūra, kuras sastāvā ir augsta līmeņa speciālisti no uzņēmējdarbības aprindām un dalībvalstu pārstāvji, ar nosaukumu "Uzņēmumu politikas grupa" (EPG), lai izskatītu galvenos uzņēmumu politikas jautājumus un palīdzētu Komisijai noteikt un izplatīt labu praksi. (3) Lai panāktu uzņēmumu politikas lielāku pārredzamību un efektivitāti un sekmētu tās stratēģiskās nozīmes pieaugumu izaicinājumu risināšanā uz zinātnes atziņām balstītā ekonomikā, EPG jābūt nodaļām, no kurām pirmajā jābūt dalībvalstu pārstāvjiem un otrajā — ievērojamām personām, ko Komisija izvēlas no liela skaita augstu un attiecīgi kvalificētu kandidātu, kas darbojas rūpniecībā, pakalpojumu nozarē, uzņēmējdarbības aprindās vai tādās nozarēs, kas saistītas ar jauninājumu izstrādi un uz zinātnes atziņām balstītu ekonomiku. (4) Lai nodrošinātu rūpniecības ģenerāldirektoru un to valsts iestāžu atbilstīgu pārstāvību, kas ir atbildīgas par mazajiem un vidējiem uzņēmumiem, ir lietderīgi, ka dalībvalstis pirmajā nodaļā var iecelt līdz diviem pārstāvjiem. (5) Tādēļ jāizveido EPG un jānosaka tās pilnvaras un iekšējā organizācija. (6) Lai nodrošinātu mazo un vidējo uzņēmumu atbilstīgu pārstāvību, šo uzņēmumu darbiniekiem, kas piedalās EPG darbā, jāparedz nemainīga atlīdzība. (7) Jālikvidē Tirdzniecības un izplatīšanas komiteja un Kooperatīvu, savstarpējo sabiedrību, biedrību un fondu padomdevēja komiteja, IR PIEŅĒMUSI ŠO LĒMUMU. 1. pants Ar šo Komisija nodibina Uzņēmumu politikas grupu, turpmāk tekstā — "Grupa", kuras locekļus ieceļ Komisija. Grupas izdevums ir konsultēt Komisiju uzņēmumu politikas jautājumos. 2. pants 1. Grupā ir divas nodaļas: - pirmā nodaļa (ģenerāldirektori), kuras sastāvā ir līdz diviem katras dalībvalsts pārstāvjiem, kurus izvirza dalībvalstis; - otrā ir profesionālā palāta, kuras sastāvā ir līdz 40 Komisijas ieceltu Grupas locekļu, kuriem ir plašas zināšanas uzņēmumiem svarīgākajās jomās. 2. Pamatojoties uz pilnvarām, var izveidot darba grupas īpašu jautājumu izskatīšanai. 3. Komisija var uzaicināt speciālistus piedalīties grupas, nodaļu vai darba grupu darbā. 4. Grupa, tās nodaļas un darba grupas tiekas atbilstīgi Komisijas noteiktajam veidam un grafikam. Sanāksmes vada Komisija, un tajās var piedalīties Komisijas ierēdņi. 5. Grupa un tās nodaļas pieņem savu reglamentu, pamatojoties uz Komisijas iesniegto projektu. Komisijas dienesti nodrošina sekretariāta pakalpojumus. 6. Komisija var Internetā publicēt jebkuru ar grupu vai tās nodaļām saistītu secinājumu, kopsavilkumu, secinājuma daļu vai darba dokumentu attiecīgā dokumenta oriģinālvalodā. 3. pants Uz otro nodaļu attiecas šādi noteikumi: - Grupas locekļus ieceļ amatā kā privātpersonas, un ieteikumus Komisijai viņi sniedz neatkarīgi no ārējiem norādījumiem, - informāciju, kas iegūta grupas, tās nodaļu vai darba grupu darbā neizpauž, ja Komisija norāda, ka attiecīgā informācija ir konfidenciāla, - Grupas locekļu pilnvaru laiks ir divi gadi, un tas ir pagarināms. Grupas locekļi paliek amatā tik ilgi, kamēr viņus aizstāj vai pagarina viņu pilnvaru laiku, - Grupas locekļus, kuri vairs nespēj dot efektīvu ieguldījumu grupas darbā, atkāpjas vai pārkāpj šī panta pirmā vai otrā ievilkuma vai Eiropas Kopienas dibināšanas līguma 287. panta prasības, var aizstāt uz atlikušo pilnvaru laiku, - Grupas locekļu vārdus publicē Eiropas Kopienu Oficiālajā Vēstnesī. 4. pants Saskaņā ar Komisijā spēkā esošajiem noteikumiem Komisija atmaksā ceļa un uzturēšanās izdevumus, kas Grupas locekļiem, novērotājiem un speciālistiem rodas saistībā ar grupas darbu. Grupas locekļi par šī darba veikšanu netiek atalgoti. Tomēr par uzņēmumu politiku atbildīgais komisārs var pieņemt lēmumu, ka Grupas locekļiem, novērotājiem un speciālistiem, kuri ir mazo un vidējo uzņēmumu darbinieki [2], tās izmaksas, kas rodas sagatavošanas darbā un prombūtnē no attiecīgā uzņēmuma, var atlīdzināt ar nemainīgu atlīdzību EUR 500 dienā, ne vairāk kā 10 dienas gadā. 5. pants Ar šo tiek atcelts Komisijas Lēmums 81/428/EEK [3] un 98/215/EK [4]. 6. pants Šis lēmums stājas spēkā tā publicēšanas dienā Eiropas Kopienu Oficiālajā Vēstnesī. To piemēro līdz 2005. gada 31. decembrim. Komisija pirms šī termiņa beigām lems par to, vai lēmumu pagarināt. Briselē, 2000. gada 8. novembrī Komisijas vārdā — Komisijas loceklis Erkki Liikanen [1] COM (2000) 256 galīgs, tostarp pielikums par labāko procedūru. [2] Saskaņā ar Komisijas 1996. gada 3 aprīļa Ieteikumā (OV L 107, 30.4.1996., 4. lpp.) minēto definīciju, tostarp pašnodarbinātie. [3] OV L 165, 23.6.1981., 24. lpp. [4] OV L 80, 18.3.1998., 51. lpp. --------------------------------------------------